May | 2014 | Johnnyhabibe-Anchorman | Page 2\nOranjestad-Ta dicon ultimo anja nan tin tanto problema cu KIA? Tempo MEP tabata den gobierno, cu hopi menos placa, por a run e instituto coreccional mucho mas mihor, y por a tene cualquier disturbio paden den e instituto. E tempo ey un director hunto cu e minister di Husticia Rudy Croes, por a domina e instituto.\nPero awor ta varios management team Minister Dowers a apunta, pero nan no por a tene cosnan bou controla, simplemente pasobra no tin vision ni guia pa parti di gobierno.\nA cuminsa persecucion politico contra e director sr. Geerman, djis pasobra ela wordo nombra tempo di gobierno di MEP. Esey combina cu un minister di husticia Dowers cu no sa kiko ta come ni bebe den institutonan coreccional, a causa awe e drama cu nos ta mira den KIA.\nPero e unico persona responsabel ta Mike Eman. Pasobra Mike Eman ta instrui su gobierno pa hasi show so, y no hasi locual ta necesario pa hiba e instituto riba bon caminda. Mike Eman a malgasta tur placa di pueblo den campanjadornan riba payroll di gobierno, na biahenan rond di mundo, yenando business class di KLM tur siman, y na propaganda y fiestamento. Anto awo no tin placa pa pone suficiente vigilancia den KIA. Mike Eman ta e UNICO responsabel pa esaki.\nBULA CABES DI DOWERS\nY awor pa colmo a bula cabes di Minister Dowers, y a core bai pidi minister di defensa di Hulanda pa ayudo cu Marina Hulandes. Ta kiko esaki ta bisabo? Cu Aruba su gobierno no tin confiansa mas den Minister Dowers, ni den autoridad Arubiano mes. Asina tanto Mike Eman a degenera nos pais y nos institutonan. Aruba, un tempo un orguyo, awe ta chercha y centro di critica di cantidad di organisacionnan internacional, y tur danki na Mike Eman. Ta tempo pa Mike Eman saca su conclusion, y hala un banda pa otronan cu si tin e conosemento y compromiso pa hiba nos pais padilanti, por goberna nos pais.\nOranjestad-Minister Otmar Oduber ta indica cu na e momentonan aki ta tumando lugar un inversion pa mehoracion di Baby Beach pa un total di 1.6 miyon Florin. Den e fase aki ta mehorando infrastructura di Baby Beach y esaki ta wordo financia dor di Fondo di Mehoracion di Producto Aruba (TPEF).\nE proyecto aki a inicia den luna di februari y ya por mira diferente parti di dje ta biniendo cla. Intencion ta pa por ofrece un mihor producto na tur esnan cu ta desea di pasa un rato of un dia na Baby Beach, haciendo di dje un atraccion mas grandi ainda di loke e ta caba.\nBaby Beach ta un di e atraccionnan di nos isla cu tanto turista como local ta disfruta di dje y na momento cu e proyecto di renovacion keda cla, e lo haci di e beach aki uno mas atractivo y lo keda similar na esun di Arashi.\nE lo conta cu lugar di parkeo amplio y asfalta, ademas di un muraya chikito separando e beach for di e area di parkeo, protehando asina nos naturaleza.\nMinister Oduber a duna di conoce cu esaki ta un di e proyectonan cu ta tumando lugar na e momentonan aki y di varios mas cu lo bin pa logra e meta estableci pa Gobierno di haci di San Nicolas e di dos capital turistico di nos isla y asina por sigui engrandece economia di nos isla.\nE proyecto aki ta parti di un serie di inversionnan cu a y ta wordo realiza na San Nicolas pa haci di e distrito aki e di dos capital turistico di Aruba, ademas di bira e centro di nos herencia cultural.\nFor di aña pasa Ministernan Oduber y de Meza a reuni cu diferente inversionista pa mustra nan vision y plan di maneho pa loke ta San Nicolas, unda nos herencia cultural ta hunga un rol central y ta enfoca riba esaki tambe pa loke ta e aspecto turistico.\nDespues di e reunion cu e inversionistanan potencial, na cuminsamento di maart tabatin un fact finding mission pa New Orleans, unda cu mas di 20 inversionista tabata presente y a wak con a desaroya New Orleans den un ciudad turistico manteniendo su aspectonan cultural.\nDiferente reunionnan a tuma lugar despues di e biahe aki y awor ta asina leu cu ya caba varios inversionista a cumpra, ta den proceso di compra of huur diferente localidad na San Nicolas, mientras cu e propietarionan di edificionan ta cla pa inverti den nan lugar.\nSiman pasa Ministernan Otmar Oduber y Mike de Meza a reuni tambe cu Aruba Investment Bank (AIB) y San Nicolas Business Association (SNBA) riba e business plan pa Carubbian Street na San Nicolas.\nE mandatario di Turismo a finaliza bisando cu importante di e desaroyo aki ta cu ta bay crea un boost economico pa San Nicolas cu diferente atraccionnan pa tur edad, unda e turista lo mezcla cu e local y hunto por conoce mas di nos historia, di nos cultura, di nos tradicionnan y di nos herencia como isla multicultural.\nOranjestad – E hoben pianista Hulandes Laura Bos lo acompaña Tania Kross dia 3 di juni proximo den Cas di Cultura.\nTania Kross ta un conocido cantante di opera rond Europa, specialmente na Hulanda unda e ta biba y traha. Tania no solamente ta conoci pa su bunita bos, pero tambe pa su propio personalidad ariba escenario.\nPa su concierto na Aruba Tania lo bini cu e pianista Laura Bos kende ta un graduado di e conservatorio di Rotterdam na 2004. Su maestro tabata Michael Davidson.\nDespues el a studia pa bira dirigente y a gradua na 2008. El a sigui Kurt Thomas Course pa dirigente di coro na Utrecht. Laura a yega di dirigi diferente coro manera Oratorium Koor Alphen.\nPa varios aña el a traha como pianista cu e coro di studiante Collegium Musicum na Leiden y tambe cu the Bachgemiende Wien di Austria.\nSu interes pa opera a haci cu el a sigui un “summer course” na 2009 na Austria dirigi pa Heinz Zednik y Konrad Leitner.\nLaura ta masha activo como pianista na Hulanda y Viena y a traha entre otro cu e Academia di opera di Hulanda y Wiener Konzerthaus.\nNa 2013 e tabata asistente dirigent y pianista pa e produccion di The Magic Flute na e conservatorio di Utrecht. Tambe e tabata encarga cu e repertorio pa e produccion Katibu di Shon di Randal Corsen den cooperacion cu Nationale Reisopera na Hulanda.\nLaura Bos ta traha frequentemente cu e soprano Annette Fischer presentando un repertorio contemporaneo.\nDiamars 3 di juni publico di Aruba por disfruta di e talento di pianista Laura Bos hunto cu mezzosoprano Tania Kross.\nCarchi ta obtenibel na oficina di UNOCA, van Dorp na Dakota, Cas di Cultura, Scol di Arte y Aruba Post na San Nicolas.\nSpecialmente nos talentonan hoben den canto no por perde e concierto aki, pa mira e pasion y dedicacion di Tania Kross den cada un di su canticanan, di musica clasico te na musica di compositornan Antiyano. Y no lubida ariba e workshop dia 3 di juni pa 3 or di atardi na Cas di Cultura pa tur cantante.\nPalm Beach — SITE Florida & Caribe, un capitulo di e Society of Incentive Travel Executives, a tene su Foro Educacional annual riba e isla, diabierna, 16 di Mei, 2014 na Marriott Aruba Resort & Stellaris Casino, invitando ehecutivonan local di hospitalidad, studiantenan di Universidad y studiantenan local di educacion secundario, sector hospitalidad, pa un experiencia educativo interactivo y interesante.\nE Foro Educacional a cuminsa cu un desayuno continental y registracion, sigui pa orador principal Katherine Manfredi, GMIC, kende a papia tocante Practicanan di Sostenebilidad y Reunionnan Berde pa destinacionnan y organisadornan di viahenan incentivo cu ta interesa den e ultimo tendencianan di incentivo. Dahlton Bennington, Meetings and Motivation na Florida, a papia tocante E Norma Nobo den Negoshi di Motivacion y Incentivo, mientras cu Doyle Girouard, Cypress Group, a papia tocante Incentivo for di e Cuminsamento te e Fin, na ki momento e ta termina di berdad?!\nUn lunch exkisito a wordo sirbi cortesia di e brigada culinario di Marriott Aruba Resort & Stellaris Casino. E ocasion a inclui e desvelo exclusivo di Gain InSite Caribbean, un modelo di negoshi excitante di Miembro pa Miembro, cu Myrna Jansen, consehero principal pa e Minister di Turismo, presente.\nDos sesion a tuma luga den e oranan di atardi, un di Doyle Girouard, Cypress Group, kende a sigui cu su tema di mainta, y pa conclui e dia, e grupo di orador na un manera experto a describe Servicio di Cliente pa Incentivonan, y e cambionan di negoshi di awendia cu semper ta keda demanda mas.\nUn recepcion ameno y ceremonia di certificado a sigui despues, ofreci pa e Aruba Tourism Authority.\nSITE, e organisacion cu a ofrece e foro, prome cu tur cos ta un red di profesional den e ramo di incentivo y reunion. Miembronan di Site ta parti di un comunidad internacional, cual ta beneficia di tremendo oportunidadnan pa conecta y conoce otro, cual ta facilita e reto di busca oportunidadnan di negoshi, intercambiando di informacion y conocemento cu otro partnernan di negoshi. SITE ta un partner importante di e industria di turismo na Aruba, cual ta desea pa concretisa su parti den e industria di MICE, esta Meetings, Incentives, Conferences y Exhibitions..\nWichita Villacres, Presidente, ECO Destination Management Services of Aruba & Curaçao, kende ta e Presidente di e Capitulo di Florida y Caribe pa SITE na 2014, a anuncia e foro educacional na Aruba, como un esfuerso pa trece contenido educacional pa Caribe.\nVillacres, kende su carera di bida largo den turismo ta conecta di serca cu e isla di Aruba, a bira Presidente di e 2014 SITE Capitulo di Florida y Caribe na cuminsamento di e aña aki, como e prome Presidente nobo, orguyoso pa representa Aruba.\nDen su rol como Presidente y CEO di ECO Destination Management Services of Aruba & Curaçao, Wichita ta un miembro di SITE ya pa 25 aña, y el a participa y forma un parti activo di un Universidad di SITE, un conferencia di SITE na Aruba, y un conferencia di SITE na Orlando. Adicionalmente, el a participa den por lo menos 20 di e conferencianan aki rond mundo, incluyendo na: Maui, Irlandia, Suiza, Hong Kong, Orlando, NYC, Cancun, Montreal, Beijing-China, y mas.\nComo miembro di directiva di e Capitulo Caribense original, el a trece e Capitulo di Florida mas serca na organisadornan di viahenan di incentivo for di Canada, birando e punto di contacto entre e dos capitulonan ruman, cualnan ta e prome dos capitulonan cu a lansa e programa nobo di Gain Insite.\nOranjestad-Diadomingo proximo den e ballroom di Aruba Marriott Resort Women’s Club of Aruba lo ta organisando un biaha mas e asina gusta “High Tea Party”. Esaki ta un evento pa recuada fondo pa e diferente proyectnan cu e club tin mester di fondonan di dje e.o e “Dress A Child Project”.\nE evento ta basa riba e custumber di bebe te cu koffie hunto cu bolo y cos dushi den oranan di atardi. Exactamente pa e motibo aki e evento ta cuminsa parti atardi pa 3.30 pa 7.30. E evento lo tin musica bibo presenta pa diferente artistanan local di renombre. Ta trata aki di entre otro Landa Henriquez “Muher 40”, Edjean Semeleer y Elizabeth Pope. E artistanan ta preparando un repertorio completamente varia pa por por entretene tur persona.\nUn detaye importante pa informa tur esnan cu ta interesa pa atenda e evento cu e cantidad di carchi cu tin disponibel pa e evento aki ta hopi limita, es decir no por warda te na ultimo momento pa cumpra caarchi.\nE caarchinan ta obtenibel serca tur e miembronan di Women’s Club of Aruba y tambe por jama na 593 85 25 pa cumpra carchi. Pa e atardi aki a escohe e color “roos” como e tema. Esaki no ta nifica cu mester bin bisti na “roos” pero cu e lo duna e evento un toke diferente si mayoria persona bin bisti na e color aki.\nAruba Marriott Resort lo keda encarga pa ofrece un variedad hopi grandi di diferente tipo di te.\nNaturalmente lo tin diferente tipo di koffie tambe cu por bay purba durante e evento. Pa loke ta e cosnan dushi lo tin diferente tipo di bolo, kuki y otro cosnan di smaak dushi pa por acompanja hunto cu e diferente koffie y thee. Aruba pues ta keda invita pa asina duna un man y cumpra carchi pa e High Tea Party di Women’s Club of Aruba pa diadomingo proximo den Aruba Marriott Resort Ballroom.